***Csongrád Város Polgármesterétől*** „M”

**Száma**: Szo/769-5/2024

**Témafelelős:** Major Edina

**ELŐTERJESZTÉS**

**Csongrád Városi Önkormányzat Képviselő-testületének**

**2024. augusztus 29-ei rendkívüli ülésére**

**Tárgy:** Javaslat a Dr. Szarka Ödön Egyesített Egészségügyi és Szociális Intézmény keretein belül működő Szociális Ápoló Otthon és Gondviselés Háza Csongrád szolgáltatói nyilvántartásban rögzített adatainak módosítására.

**Tisztelt Képviselő-testület!**

Csongrád Városi Önkormányzat fenntartásában lévő Dr. Szarka Ödön Egyesített Egészségügyi és Szociális Intézmény keretein belül működik az átmeneti elhelyezést nyújtó Szociális Ápoló Otthon és az ápolást, gondozást nyújtó Gondviselés Háza Csongrád a 6640 Csongrád, Vasút u. 92. szám alatti telephelyen.

A Gondviselés Háza Csongrád engedélyezett férőhelyszáma 29 fő, jelenleg a várólistán 44 fő szerepel.

A Szociális Ápoló Otthon engedélyezett férőhelyszáma 30 fő, jelenleg a várólistán 56 fő szerepel. Az átmeneti elhelyezést nyújtó Szociális Ápoló Otthon ideiglenes jelleggel legfeljebb egyévi időtartamra biztosít teljes körű ellátást, ami egy alkalommal, egy évvel meghosszabbítható.

Évről évre egyre nagyobb igény mutatkozik az ápolást, gondozást nyújtó intézményi ellátás, az idősek otthona iránt. Az átmeneti elhelyezést nyújtó intézményi ellátás kimerítését (1+1 év) követően a gondozási szükséglet a legtöbb esetben továbbra is fennáll, de az intézményen belül nem mindig garantált a lakók áthelyezése helyhiány miatt, illetve nagyon sok esetben más otthonba sem tudják őket fogadni.

Ellátási érdekből a megnövekedett igényekre tekintettel **javaslom az alábbi intézkedések megtételét:**

1. **Az átmeneti elhelyezést nyújtó Szociális Ápoló Otthon átminősítését ápolást, gondozást nyújtó intézménnyé, idősek otthonává, a jelenlegi 30 fős férőhelyszámmal.**

Az átminősítést követően a 6640 Csongrád, Vasút u. 92. szám alatti telephelyen az idősek otthona férőhelyszáma 59 fő.

1. **A 6640 Csongrád, Vasút u. 92. szám alatti telephelyen átszervezett intézmény (idősek otthona) férőhelyszám bővítését 59 főről 65 főre.**

Az intézmény alapterülete, műszaki adottságai - minimális átalakítással - és a tárgyi feltételei lehetővé teszik a férőhelyszám-bővítést. A férőhelyszám-bővítéssel egy fő szakdolgozó felvétele szükséges, hogy az ellátást a hatályos jogszabályoknak megfelelően tudják biztosítani.

1. **Az átminősített és összevont intézmény (idősek otthon) nevének megváltoztatását Őszülő Otthon-ra.**

Tájékoztatom a Tisztelt Képviselő-testületet, hogy az átszervezést követően, a szolgáltatói nyilvántartásban rögzített adatok módosítása után szükséges lesz az intézményi térítési díjak felülvizsgálata is.

Az előterjesztés I. számú melléklete tartalmazza az intézmény szervezeti ábráját.

Kérem a Tisztelt Képviselő-testületet, hogy javaslatomat vitassa meg és hozza meg döntését.

**Határozati javaslat**

Csongrád Városi Önkormányzat Képviselő-testülete a „Javaslat a Dr. Szarka Ödön Egyesített Egészségügyi és Szociális Intézmény keretein belül működő Szociális Ápoló Otthon és Gondviselés Háza Csongrád szolgáltatói nyilvántartásban rögzített adatainak módosítására” című előterjesztést megtárgyalta és az alábbi döntést hozta:

1. **A Képviselő-testület hozzájárul** az átmeneti elhelyezést nyújtó **Szociális Ápoló Otthon ápolást, gondozást nyújtó intézmény, idősek otthonává történő átminősítéséhez**, egyúttal **a férőhelyszám bővítéséhez 59 főről 65 főre.**

A 6640Csongrád, Vasút u. 92. szám alatti telephelyen összevontan működő **ápolást, gondozást nyújtó intézmény (idősek otthona) neve: Őszülő Otthon.**

**A Képviselő-testület felkéri** a Dr. Szarka Ödön Egyesített Egészségügyi és Szociális Intézmény vezetőjét, hogy az átszervezéshez szükséges intézkedéseket tegye meg.

Határidő: folyamatos

Felelős: Tóth Irén

 intézményvezető asszony

Erről jegyzőkönyvi kivonaton értesítést kap:

1./ Csongrád Városi Önkormányzat Polgármestere

2./ Dr. Szarka Ödön Egyesített Egészségügyi és Szociális Intézmény vezetője

3./ Szociális és Lakásügyi Iroda

4./ Irattár

Csongrád, 2024. augusztus 15.

Bedő Tamás

polgármester

I. SZÁMÚ MELLÉKLET

**SZERVEZETI ÁBRA**

 **JELENLEGI ÁLLAPOT ÁTSZERVEZÉS UTÁNI ÁLLAPOT**

 Csongrád Városi Önkormányzat Csongrád Városi Önkormányzat

 (fenntartó) (fenntartó)

 Dr. Szarka Ödön Egyesített Egészségügyi Dr. Szarka Ödön Egyesített Egészségügyi

 és Szociális Intézmény és Szociális Intézmény

**Szociális Ápoló Otthon** **Gondviselés Háza Csongrád Őszülő Otthon**

**(Csongrád, Vasút u. 92.) (Csongrád, Vasút u. 92.) (Csongrád, Vasút u. 92.)**

átmeneti elhelyezést nyújtó int. ápolást, gondozást nyújtó int. ápolást, gondozást nyújtó int.

férőhelyszám: 30 fő férőhelyszám: 29 fő férőhelyszám: 65 fő